Старац
Војислав Илић 

Старац

Стар сам, слаб сам, изнемогô, 

Прожима ми душу студ;

Борбе беше врло много, 

Сад одмора хоће груд!

Заман, што ме разговара 

Прошлих дана спомен знан:

Мене мучи и обара 

Неодољив неки сан —

Свршено је!... Поглед тужан

Укочено на свет сја: 

Видим: да већ није нужан

Нит' ко мени, — ни ком ја!

Стар сам, слаб сам, изнемогô, 

Прожима ми душу студ;

Борбе беше врло много, 

Сад одмора хоће груд! —

Ал' ме ипак радост нека

Утешити лепо зна: 

Много милих мене чека

У држави вечног сна!...

Извори 

 Војислав Илић: Сабрана дела, Лирско песништво 1872-1886, Вук Караџић, Београд, страна 110.

Војислав Илић